Carcaixent acull un campus educatiu de futbol
12 de juliol de 2021

Carcaixent

65 xiquets i xiquetes estan participant este mes de juliol del Campus de futbol FUTEDU, organitzat per l’UD Carcaixent i amb la col·laboració de l’Ajuntament de Carcaixent. Es tracta d’una iniciativa educativa i esportiva apadrinada pel carcaixentí David Timor, jugador del Getafe FC i per Mari Paz Vivas, jugadora del Betis Féminas.

Els Campus FUTEDU empren una metodologia innovadora on es prioritza l'aprenentatge per al creixement integral i autònom dels xiquets i les xiquetes participants en compte de premiar el resultat. Així, a través de l'esport com a eina, s’ha dissenyat un programa amb unes jornades educatives i esportives molt divertides que tenen com pilars fonamentals la igualtat, el respecte, l’empatia i el companyerisme.

El campus està dirigit per a xiquets i xiquetes de 14 a 16 anys que, baix la supervisió de monitors i monitores titulats, realitzen un entrenament específic per etapes que es complementa amb tallers formatius, tornejos interns, activitats aquàtiques entre altres propostes. La participació d'un 10% de xiquetes ha permès que es forme un equip amateur femení per a la propera temporada.

Conferència FUTEDU

En la mateixa línia d’unir esport i educació en valors, el proper dijous 15 de juliol al Teatre Don Enrique tindrà lloc la jornada FUTEDU on professionals del món de l'educació, el futbol i la psicologia compartiran les seues experiències i coneixements amb famílies, personal educador i les xiquetes i xiquets per tal de construir un futur més igualitari a través de l'esport. Per assisitir cal inscripció prèvia en www.futeduconferences.com